CELEX: 32018R1293
Language: lt
Date: 2018-09-26 00:00:00
Title: 2018 m. rugsėjo 26 d. Komisijos įgyvendinimo reglamentas (ES) 2018/1293, kuriuo dėl naujo maisto produkto laktitolio naudojimo sąlygų iš dalies keičiamas Įgyvendinimo reglamentas (ES) 2017/2470 (Tekstas svarbus EEE.)

27.9.2018   
               
               
                  LT
               
               
                  Europos Sąjungos oficialusis leidinys
               
               
                  L 243/2
               
            
         KOMISIJOS ĮGYVENDINIMO REGLAMENTAS (ES) 2018/1293
         2018 m. rugsėjo 26 d.
         kuriuo dėl naujo maisto produkto laktitolio naudojimo sąlygų iš dalies keičiamas Įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 12 straipsnį,
         kadangi:
         
                     (1)
                  
                  
                     Reglamente (ES) 2015/2283 nustatyta, kad rinkai Sąjungoje galima pateikti tik leidžiamus naudoti ir į Sąjungos sąrašą įtrauktus naujus maisto produktus;
                  
               
                     (2)
                  
                  
                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatytas Sąjungos leidžiamų naudoti naujų maisto produktų sąrašas;
                  
               
                     (3)
                  
                  
                     pagal Reglamento (ES) 2015/2283 12 straipsnį Komisija turi priimti sprendimą dėl leidimo naudoti naują maisto produktą, jo pateikimo Sąjungos rinkai ir dėl Sąjungos sąrašo atnaujinimo;
                  
               
                     (4)
                  
                  
                     Komisijos įgyvendinimo sprendimu (ES) 2017/450 (3) leidžiama, laikantis Europos Parlamento ir Tarybos reglamento (EB) Nr. 258/97 (4), pateikti rinkai laktitolį kaip naują maisto produktą, skirtą naudoti suaugusiesiems skirtuose kapsulių ar tablečių pavidalo maisto papilduose;
                  
               
                     (5)
                  
                  
                     2018 m. kovo 22 d. bendrovė „DuPont Nutrition Biosciences ApS“ pateikė Komisijai prašymą pakeisti naujo maisto produkto laktitolio naudojimo sąlygas, kaip apibrėžta Reglamento (ES) 2015/2283 10 straipsnio 1 dalyje. Paraiškoje prašoma įtraukti miltelius kaip leidžiamą laktitolio, skirto naudoti maisto papilduose, pavidalą;
                  
               
                     (6)
                  
                  
                     Komisija neprašė Europos maisto saugos tarnybos pateikti nuomonę pagal 10 straipsnio 3 dalį, nes naujo maisto produkto laktitolio naudojimo sąlygų pakeitimas įtraukiant miltelius kaip leidžiamą laktitolio, skirto naudoti maisto papilduose, pavidalą neturėtų poveikio žmonių sveikatai;
                  
               
                     (7)
                  
                  
                     Įgyvendinimo sprendimu (ES) 2017/450 nustatytas laktitolio, kaip naujo maisto produkto, skirto naudoti suaugusiesiems skirtuose kapsulių ar tablečių pavidalo maisto papilduose, didžiausias leidžiamas kiekis yra 20 g per dieną. Siūlomas miltelių pavidalo naujo maisto produkto laktitolio, naudotino tos pačios kategorijos maisto produktuose, kiekis atitinka šiuo metu nustatytą didžiausią leidžiamą kiekį. Todėl tikslinga iš dalies pakeisti laktitolio naudojimo sąlygas, kad būtų leista jį miltelių pavidalu naudoti esamu didžiausiu leidžiamu kiekiu;
                  
               
                     (8)
                  
                  
                     paraiškoje pateikta informacija suteikia pakankamą pagrindą nustatyti, kad paraiška pakeisti naujo maisto produkto laktitolio naudojimo sąlygas, įtraukiant miltelius, kaip leidžiamą laktitolio, skirto naudoti maisto papilduose, pavidalą, atitinka Reglamento (ES) 2015/2283 12 straipsnio 2 dalį;
                  
               
                     (9)
                  
                  
                     Europos Parlamento ir Tarybos direktyvoje 2002/46/EB (5) nustatyti maisto papildų reikalavimai. Nedarant poveikio tos direktyvos turėtų būti leista naudoti papildomos formos laktitolį, skirtą naudoti maisto papilduose;
                  
               
                     (10)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Medžiagai laktitoliui skirtas įrašas Sąjungos leidžiamų naudoti naujų maisto produktų sąraše, kaip nustatyta Reglamento (ES) 2015/2283 8 straipsnyje, iš dalies keičiamas, kaip nurodyta šio reglamento priede.
            
            
               2.   1 dalyje nurodytame Sąjungos sąrašo įraše pateikiamos šio reglamento priede nustatytos naudojimo sąlygos ir ženklinimo reikalavimai.
            
            
               3.   Šiame straipsnyje nustatytu leidimu nedaromas poveikis Direktyvos 2002/46/EB nuostatoms.
            
         
         
            2 straipsnis
            Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugsėjo 26 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 327, 2015 12 11, p. 1.
         
            (2)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).
         
            (3)  2017 m. kovo 13 d. Komisijos įgyvendinimo sprendimas (ES) 2017/450, kuriuo leidžiama pateikti rinkai laktitolį kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (OL L 69, 2017 3 15, p. 31).
         
            (4)  1997 m. sausio 27 d. Europos Parlamento ir Tarybos reglamentas (EB) Nr. 258/97 dėl naujų maisto produktų ir naujų maisto komponentų (OL L 43, 1997 2 14, p. 1).
         
            (5)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).
      
      
         
            PRIEDAS
            Įgyvendinimo reglamento (ES) 2017/2470 priedo 1 lentelės (Leidžiami naudoti nauji maisto produktai) laktitoliui skirtas įrašas pakeičiamas taip:
            
               
                           Leidžiami naudoti nauji maisto produktai
                        
                        
                           Naujo maisto produkto naudojimo sąlygos
                        
                        
                           Papildomi specialieji ženklinimo reikalavimai
                        
                        
                           Kiti reikalavimai
                        
                     
                           „Laktitolis
                        
                        
                           
                              Nurodyta maisto produktų kategorija
                           
                        
                        
                           
                              Didžiausias leidžiamas kiekis
                           
                        
                        
                           Maisto papildų, kurių sudėtyje yra naujo maisto produkto, etiketėje nurodomas naujo maisto produkto pavadinimas „laktitolis““
                        
                        
                            
                        
                     
                           Maisto papildai, kaip apibrėžta Direktyvoje 2002/46/EB (kapsulių, tablečių ar miltelių pavidalo), skirti suaugusiesiems
                        
                        
                           20 g per dieną